'Saya dikhianati adik kandung, dipaksa kahwin pemimpin GISBH' - Anak sulung Ashaari Muhammad
Kuala Lumpur: Dikhianati adik kandung dan dipaksa berkahwin dengan salah seorang pemimpin atasan GISBH Holdings (GISBH) sehingga mengalami penderaan mental dan fizikal.Itu episod hitam pernah dilalui anak sulung kepada bekas pengasas Al-Arqam, Ashaari Muhammad iaitu Ummu Atiyyah yang berusia 41 tahun.Ummu Atiyyah berkata, selepas bapanya meninggal dunia 2010, dia dipaksa berkahwin dengan individu berpengaruh dalam kumpulan itu dikenali sebagai Fadil pada 2015 bertujuan memperkukuhkan organisasi sesat itu."Kononnya saya akan dijadikan isteri keempat, tetapi saya menolak kerana Fadil bukan pilihan saya."Saya melarikan diri ke rumah kawan saya di Jordan, namun Fadil dan pengikutnya yang juga adik beradik saya sendiri datang seawal 1 pagi buat kecoh paksa saya serah diri.     "Akhirnya selepas seminggu alami gangguan, kawan saya meminta saya keluar dari rumah itu selepas dia diugut Fadil dan pengikutnya," katanya dalam sidang media di sini, hari ini.Ummu Atiyyah yang juga ibu tunggal seorang anak berkata, dia tiada pilihan akhirnya terpaksa menurut kemahuan lelaki lebih berusia itu sebagai isteri keempat sebelum dibawa ke Turkiye."Saya dipisahkan dengan anak daripada bekas suami terdahulu selama dua tahun. Disebabkan enggan 'bersama' dengan lelaki itu, saya dicucuh dengan pemetik api dan dikurung dalam bilik serta direndam dalam kolam berulang kali."Perbuatan itu dilakukan adik saya sendiri, malah didesak membogelkan diri di depan Fadil."Akhirnya disebabkan takut mati kerana sudah sejam direndam dalam air, saya terpaksa akur dengan kemahuan lelaki itu selain turut dilibas dengan getah paip oleh adik saya," katanya.Katanya, dia turut dibawa ke Indonesia dan melalui pelbagai penderaan mental dan fizikal sebelum berjaya melarikan diri."Apa yang hendak saya sampaikan di sini, betapa sikap mereka itu bernafsu dan tidak bermaruah."Malah, mereka mempromosikan syarikat GISBH ini sebagai syarikat Islam supaya ramai orang percaya dan meraih pelanggan semata-mata," katanya.Sementara itu, seorang lagi mangsa, Mohamad Adam, 33, berkata, dia, isteri dan anak tidak dapat menjalani hidup normal seperti keluarga lain, malah dipaksa bekerja tanpa menerima bayaran sepanjang 10 tahun.Katanya, dia dan isteri masing-masing dipisahkan di asrama berlainan jantina manakala anak mereka diletakkan di rumah amal GISBH."Saya dikahwinkan dengan sesama ahli GISBH, namun kami tidak dapat tinggal bersama sehingga perlu mendapatkan kebenaran daripada pemimpin atasan untuk berjumpa isteri dan anak hanya kerana saya tidak mampu menyewa rumah."Selama tempoh 10 tahun, saya bekerja untuk GISBH tidak dibayar gaji dan tiada caruman Kumpulan Wang Simpanan Pekerja (KWSP) dan Pertubuhan Pertubuhan Keselamatan Sosial (Perkeso)."Hanya diberi makan, minum dan tempat tinggal," katanya.Katanya, anaknya yang berusia empat tahun dikurung dalam sangkar anjing sehingga trauma hanya disebabkan terkencing dalam seluar."Saya masih terasa sampai sekarang kerana anak itu masih umur empat tahun. Saya tidak dibenarkan buat laporan kepada pihak berwajib ketika anak saya terpaksa menerima jahitan (akibat cedera). Malah saya terkejut melihat satu video tular anak saya dirotan," katanya.Mohamad Adam berkata, dia berjaya melarikan diri pada Oktober 2021, namun dipisahkan dengan anak dan tidak dapat bertemu dengan isteri sehingga sekarang.   "Saya hanya dapat bertemu anak selepas dia diselamatkan dalam Ops Global baru-baru ini."Isteri dipaksa menuntut fasakh dengan alasan saya culas bayar nafkah yang sememangnya alasan biasa digunakan GISBH untuk mereka yang keluar GISBH."Saya masih sayang isteri dan mahukan kami dapat hidup normal seperti keluarga lain."Saya harap isteri kembali ke pangkuan saya terima dengan hati terbuka," katanya.